Suchinthana/ta-wikipedia huggingface dataset:
அயின் காஜல் சிலைகள்

அயின் காஜல் சிலைகள் ( Ain Ghazal Statues), பண்டைய அண்மை கிழக்கு பிரதேசத்தில் மேல் மெசொப்பொத்தேமியாவின் தற்கால ஜோர்தான் நாட்டின் தலைநகரமான அம்மான் நகரத்திற்கு அருகில் அயின் காஜல் எனும் தொல்லியல் களத்தில்,  மட்பாண்டத்திற்கு முந்தைய புதிய கற்காலத்தின்  கிமு 7,200 – கிமு 6,200-க்கு இடைப்பட்ட  காலப்பகுதியில், சுண்ணாம்புக் கல் கலவை மற்றும் நாணல் புல்லினால் செய்து நிறுவப்பட்ட 15 சிலைகளின் தொகுதியாகும். அயின் காஜல் பகுதியில் 1983 மற்றும் 1985 ஆண்டுகளில் மேற்கொண்ட தொல்லியல் அகழ்வாய்வுகளில்  இத்தொன்மை வாய்ந்த சிலைகள் கண்டுபிடிக்கப்பட்டது.

தொல்லியல் அறிஞர்கள், அயின் காஜல் சிலைகளின் காலம், கிமு ஏழாயிரமாண்டின் நடுப்பகுதிக்கும்,  கிமு எட்டாயிரமாண்டின் நடுப்பகுதிக்கும் இடைப்பட்ட காலம் எனக்கணித்துள்ளனர்.அயின் காஜல் சிலைகள் மேல் மெசொப்பொத்தேமியாவின் வரலாற்றுக்காலத்திற்கு முந்தைய, மட்பாண்டத்திற்கு முந்தைய புதிய கற்காலக்  கலைகளை எடுத்துரைக்கிறது. 

அயின் காஜல் சிலைகளில் பெரியது 1 மீட்டர் உயரமும், சிறியது 20 செண்டி மீட்டர் உயரமும்  கொண்டுள்ளது.அயின் காஜல் சிலைகளில் சிலவற்றவை தற்போது ஜோர்தான் அருங்காட்சியகத்திலும், லூவர் அருங்காட்சியகத்திலும்  காட்சிக்கு வைக்கப்பட்டுள்ளது. 

அயின் காஜல் சிலைகள் ( Ain Ghazal Statues), பண்டைய அண்மை கிழக்கு பிரதேசத்தில் மேல் மெசொப்பொத்தேமியாவின் தற்கால ஜோர்தான் நாட்டின் தலைநகரமான அம்மான் நகரத்திற்கு அருகில் அயின் காஜல் எனும் தொல்லியல் களத்தில்,  மட்பாண்டத்திற்கு முந்தைய புதிய கற்காலத்தின்  கிமு 7,200 – கிமு 6,200-க்கு இடைப்பட்ட  காலப்பகுதியில், சுண்ணாம்புக் கல் கலவை மற்றும் நாணல் புல்லினால் செய்து நிறுவப்பட்ட 15 சிலைகளின் தொகுதியாகும். அயின் காஜல் பகுதியில் 1983 மற்றும் 1985 ஆண்டுகளில் மேற்கொண்ட தொல்லியல் அகழ்வாய்வுகளில்  இத்தொன்மை வாய்ந்த சிலைகள் கண்டுபிடிக்கப்பட்டது.

தொல்லியல் அறிஞர்கள், அயின் காஜல் சிலைகளின் காலம், கிமு ஏழாயிரமாண்டின் நடுப்பகுதிக்கும்,  கிமு எட்டாயிரமாண்டின் நடுப்பகுதிக்கும் இடைப்பட்ட காலம் எனக்கணித்துள்ளனர். அயின் காஜல் சிலைகள் மேல் மெசொப்பொத்தேமியாவின் வரலாற்றுக்காலத்திற்கு முந்தைய, மட்பாண்டத்திற்கு முந்தைய புதிய கற்காலக்  கலைகளை எடுத்துரைக்கிறது.

படக்காட்சிகள்

இதனையும் கான்ண்க
 ஊர்பா மனிதன்
 பெருவயிறு மலை
 மட்பாண்டத்திற்கு முந்தைய புதிய கற்காலம்

மேற்கோள்கள்

Akkermans, Peter M.M.G. and Glenn M. Schwartz (2003), The archaeology of Syria: from complex hunter-gatherers to early urban societies (ca. 16,000-300 BC), Cambridge World Archaeology,  Cambridge University Press, pp. 83ff.
Grissom, C.A. (2000), "Neolithic statues from 'Ain Ghazal: construction and form", American Journal of Archaeology 104, 25-45.
Rollefson, G.O. (1983), "Ritual and ceremony at Neolithic 'Ain Ghazal (Jordan)". Paleorient 9, 29-38.
Rollefson, G.O. (1984), "Early Neolithic statuary from 'Ain Ghazal (Jordan)", Mitteilungen der Deutschen Orient-Gesellschaft 116, 185-192.
Rollefson, G.O. (1986), "Neolithic 'Ain Ghazal (Jordan)- Ritual and ceremony II", Paleorient 12,  45-51.

அண்மைக் கிழக்கு நாடுகளின் தொல்லியல்
எம்.வி. சிட்னி 2000

எம்.வி. சிட்னி 2000 (MV Sydney 2000) என்பது சிட்னி துறைமுகத்தில் இயங்குகின்ற ஒரு கப்பல் ஆகும். சிட்னி துறைமுகத்தில் இயங்கும் மிகப்பெரிய கப்பல் என்ற பெருமை எம்.வி. சிட்னி 2000 என்ற இக்கப்பலுக்கு உண்டு. மேற்கு ஆத்திரேலியாவின் துணை நகரமான எண்டர்சனில் உள்ள ஆசுடால் என்ற கப்பல் கட்டும் நிறுவனம் 1998 ஆம் ஆண்டில் இக்கப்பலைக் கட்டியது. மூன்று தளங்களும், ஐந்து தனியார் சாப்பாட்டு அறைகளும் கொண்ட மிதக்கும் உணவகமாக இக்கப்பல் செயல்படத் தொடங்கியது.

எம்.வி. சிட்னி 2000 கப்பல் கேப்டன் குக் பயணிகள் கப்பல் நிறுவனத்திற்குச் சொந்தமானதாகும். 2008 ஆம் ஆண்டு சூலை 18 ஆம் தேதி சிட்னி 2000 கப்பலில் திருத்தந்தை பதினாறாம் பெனடிக்ட்  அதிகாரப்பூர்வமான 2008 ஆம் ஆண்டு உலக இளைஞர் தினத்திற்கு பரங்காருவை வரவேற்பதற்காக ரோசு துறைமுகத்திலிருந்து இக்கப்பலில் பயணம் செய்தார்..

மேற்கோள்கள்

வெளியிணைப்புகள் 

Sydney 2000 

1998 கப்பல்கள்
விக்டர் வான் லாங்

விக்டர் வான் லாங் (Viktor von Lang)  ஆத்திரிய  நாட்டைச் சேர்ந்த ஒரு வேதியியலாளர் ஆவார். 1838 ஆம் ஆண்டு மார்ச்சு மாதம் 2 ஆம் நாளன்று  இவர் பிறந்தார். படிக இயற்பியலின் முன்னோடிகள் மற்றும் நிறுவனர்களில் ஒருவராக இவர் கருதப்படுகிறார். 

1859 ஆம் ஆண்டில் கீசென் பல்கலைக்கழகத்தில் லாங் தனது முனைவர் பட்டத்தை "பிசிகலிசே வெர்கால்ட்னிசே கிறிசுடாலிசியர்டர் கோர்பர்" என்ற தலைப்பில் பெற்றார்.

1865 ஆம் ஆண்டு முதல் 1909 ஆம் ஆண்டு வரை லாங் வியன்னா பல்கலைக்கழகத்தில் இயக்குனராகப் பணிபுரிந்தார். லாங் எழுதிய கோட்பட்டு இயற்பியல் என்ற புத்தகம் 1867 முதல் 1891 வரையிலான காலத்தில் எட்டு பதிப்புகள் வரை வெளிவந்தது. படிகவியலாளர் வில்லெம் யோசப் கிராலிச்சுடன் இணைந்து படிகமாக்கப்பட்ட பொருள்களின் இயற்பியல் நிலை ஆய்வுகள்  என்ற புத்தகத்தையும் இவர் எழுதினார். 1921 ஆம் ஆண்டு சூலை மாதம் மூன்றாம் நாள் இவர் காலமானார். 

நெவில் சிடொரி மாசுகெலைன் இவருக்கு பெருமை சேர்க்கும் வகையில் ஒரு கனிமத்திற்கு லாங்கைட்டு என்று பெயரிட்டார்.

மேற்கோள்கள்

வெளி இணைப்புகள்

1838 பிறப்புகள்
1921 இறப்புகள்
வேதியியலாளர்கள்
ஆஸ்திரிய அறிவியலாளர்கள்
மணக்காடு, திருவனந்தபுரம்

மணக்காடு என்பது இந்தியாவில் கேரளா மாநில தலைநகரமான திருவனந்தபுரத்தின் மையப்பகுதியாகும்.  இந்த இடம் கமலேசுவரம் மற்றும் அட்டகுளங்கரை  கிழக்குக்   கோட்டை - கோவளம் சாலை இடையே அமைந்துள்ளது. இங்கு ஐக்கிய அரபு அமீரக தூதரகமும் அமைைந்துள்ளது..
[ மேற்கோள் தேவை ]

Coordinates on Wikidata
திருவனந்தபுரம்

அமைவிடம்
மணக்காடு என்பது நகர மையத்திலிருந்து 2 கி.மீ தூரத்தில் உள்ள ஒரு குடியிருப்பு பகுதியாகும்.

கிழக்குக் கோட்டை பகுதியில் இருந்து மணக்காடு வழியாக கோவளம் கடற்கரைக்கு தனியார் மற்றும் கேரள மாநிலச் சாலைப் போக்குவரத்துக் கழக பேருந்துகளும் செல்கின்றன.

மணக்காட்டிலிருந்து மேற்கே 1 கி.மீ  தொலைவில் 
தேசிய நெடுஞ்சாலை 47 ம், சுமார் 1.5 கி.மீ தூரத்தில்
திருவனந்தபுரம் மத்திய இரயில் நிலையமும், சுமார் 4 கி.மீ தொலைவில் திருவனந்தபுரம் பன்னாட்டு வானூர்தி நிலையம் உள்ளன.

கடந்த பத்து ஆண்டுகளில் இந்த இடம் கில்லிப்பாலம் நெடுஞ்சாலையை விரிவுபடுத்தியதன் மூலம் ஒரு மிகப்பெரிய வளர்ச்சியைக் கண்டிருக்கிறது, இந்த சாலை அட்டகுளங்கரை சந்திப்பில் முடிவடைகிறது, இது மணக்காடு சந்திப்பிலிருந்து 500 மீட்டர் தொலைவில் உள்ளது.

கிழக்கு கோட்டையில் இருந்து திருவல்லம் செல்லும் வழியில் மணக்காடு ஒரு முக்கிய குடியிருப்பு பகுதியாகும்.

மணக்காடு கோட்டையின் தென்கிழக்கில் ஒரு கி.மீ தொலைவிலும், கரமனையிலிருந்து தென்மேற்கில் சுமார் 2 கி.மீ தொலைவிலும் உள்ளது.

முக்கிய வழிபாட்டுத் தளங்கள் 
இந்து, இசுலாம் மற்றும் கிருத்தவ மதத்தினரும் உள்ள பகுதியாகும்.

இப்பகுதியில் மணக்காடு தர்ம சாஸ்தா கோவில் உள்ளது. இதன் சிறப்பு என்னவெனில் ஒவ்வொரு ஆண்டும், புகழ்பெற்ற 'ஆற்றுக்கால் பகவதி அம்மனின் பொங்கல் திருவிழாவுக்கு' அடுத்த நாளில்  தேவி அவளுடைய சகோதரனான தர்ம சாஸ்தாவை காண வருவவதாக நம்பப்படுகிறது.

மணக்காடு  வல்லயப் பள்ளி  மற்றும் மத்திய ஜுமா மஸ்ஜித் (தைக்கா பள்ளி) இங்குள்ள புகழ்பெற்ற மசூதிகள் ஆகும்.

இருங்குளங்கரை துர்கா தேவி கோவில் மற்றும் முக்கோலக்கல் பகவதி கோயில் ஆகியவை மணக்காட்டில் உள்ள இரண்டு முக்கிய இந்து கோவில்கள் ஆகும்.

சகாய மாதா தேவாலயமும்,ஒரு ரோமன் கத்தோலிக்க தேவாலயம் உள்ளது.

குதிரை மாளிகை அரண்மனை அருங்காட்சியகம், சிறீ பத்மநாபசுவாமி கோவில், சிறீவராகம் கோவில், பழவங்காடி கணபதி கோயில்,
, ஆற்றுக்கால் பகவதி கோவில், கொஞ்சிராவிளை  தேவி கோயில் மற்றும் பூசைப்புறை மண்டபம் ஆகியவை மணக்காட்டை சுற்றி சுமார் 1.5 கி.மீ தொலைவில் அமைந்துள்ளன.

2000 ஆண்டு பழமையான
திருவல்லம் சிறீ பரசுராம சுவாமி கோவில் உள்ள திருவல்லம் மணக்காட்டில் இருந்து 5 கி.மீ தூரத்தில் உள்ளது.

மற்ற இடங்கள்
சிறீ உத்திராடம் திருநாள் தாய் மற்றும் குழந்தைகள்  மருத்துவமனையும், பல ஆண்டுகளாக ஜென்சா மருத்துவமனை மற்றும் கார்த்திகைத் திருநாள் அரசு பெண்கள் மேல்நிலைப்பள்ளியும், அரசு ஆசிரியர் பயிற்சி பள்ளியும் இங்கு உள்ளது.

75 ஆண்டுகளுக்கும் மேலாக பழைமையான பெண்கள் உயர்நிலைப்பள்ளி இருப்பதால், இந்த பகுதி மணக்காடு பெண்கள் உயர்நிலைப்பள்ளி சந்திப்பு என்றும் அழைக்கப்படுகிறது.

வெளி இணைப்புகள்
மணக்காடு பற்றி

குறிப்புகள்
இரண்டாம் அமென்கோதேப்

இரண்டாம் அமென்கோதேப்  (Amenhotep II) புது எகிப்து இராச்சியத்தை ஆண்ட 18-ஆம் வம்சத்தின் ஏழாம் பார்வோன் ஆவார். இவர் தீபை நகரத்தை தலைநகராகக் கொண்டு புது எகிப்திய இராச்சியத்தை கிமு 1421 முதல் கிமு 1407 முடிய 26 ஆண்டுகள் ஆட்சி செய்தவர். இவர் தெற்கு எகிப்தின் நூபியா மற்றும் பண்டைய அண்மை கிழக்கின் மித்தானி இராச்சியம், பாபிலோன் மற்றும் இட்டைட்டு பேரரசுகளை வென்று திறை வசூலித்தார். கர்னாக் போன்ற இடங்களில் உள்ள  சிறிய கோயில்களை சீரமைத்து பெரிதாகக் கட்டினார். இவரது கல்லறைக் கோயில் 1898-இல் விக்டர் லோரட் என்பவரால் தீபை நகரத்தின் அருகே உள்ள  மன்னர்களின் சமவெளியில் கண்டுபிடிக்கப்பட்டது.

பார்வோன்களின் அணிவகுப்பு

3 ஏப்ரல் 2021 அன்று எகிப்திய அருங்காட்சியகத்திலிருந்த 18 பார்வோன்கள் மற்றும் 4 அரசிகளின் மம்மிகளை எகிப்திய பண்பாட்டின் தேசிய அருங்காட்சியகத்தில் வைப்பதற்கு  அழகிய வண்டிகளில் ஏற்றி, அணிவகுப்பாக எடுத்துச் செல்லும் போது பார்வோன் இரண்டாம் அமென்கோதேப் மம்மியும் எடுத்துச் செல்லப்பட்டது.

படக்காட்சிகள்

இதனையும் காண்க
 பண்டைய எகிப்திய அரசமரபுகள்
 எகிப்தின் வரலாறு
 பாரோக்களின் பட்டியல்

மேற்கோள்கள்

ஆதாரங்கள்

வெளி இணைப்புகள்

Panorama view of the tomb of Amenhotep II

எகிப்திய மன்னர்கள்
எகிப்தின் பதினெட்டாம் வம்சம்
முத்தையா வனிதா

முத்தையா வனிதா (Muthayya Vanitha) என்பவர் ஒரு இந்திய மின்னணு அமைப்பு பொறியாளர் ஆவார். இவர் இந்திய விண்வெளி ஆய்வு மையத்தில் செயற்கைக்கோள்கள் குறித்த திட்டங்களுக்கு தலைமை தாங்கியுள்ளார். இவர் தற்போது இஸ்ரோவின் சந்திரயான்-2  பணியின் திட்ட இயக்குநராக உள்ளார்.

ஆரம்பகால வாழ்க்கை மற்றும் கல்வி 
வனிதா தமிழ்நாட்டின், சென்னையைச் சேர்ந்தவர். இவர் முதலில் வடிவமைப்பு பொறியாளராகப் பயிற்சி பெற்றார்.   இவர் கிண்டியின் பொறியியல் கல்லூரியில் பட்டம் பெற்றவர்.

தொழில் 
வனிதா மூன்று தசாப்தங்களுக்கும் மேலாக இஸ்ரோவில் பணியாற்றியுள்ளார்.  இவர் முதலில் வன்பொருள் சோதனை மற்றும் மேம்பாட்டு போன்ற பல்வேறு துறைகளில் பணிபுரியும் இளநிலைப் பொறியாளராக இஸ்ரோவில் சேர்ந்தார்.  பின்னர் இவர் நிர்வாக பணிகளில் பங்காற்றியிருக்கிறார். இந்திய விண்வெளி ஆய்வு மைய செய்மதி நடுவத்தின் டிஜிட்டல் சிஸ்டம்ஸ் குழுவில் டெலிமெட்ரி மற்றும் டெலிகாமண்ட் பிரிவுகளை வழிநடத்தியுள்ளார். கார்ட்டோசாட்-1, ஓசியன்சாட் -2, மற்றும் மேகா-டிராபிக்ஸ் உள்ளிட்ட பல செயற்கைக்கோள்களுக்கான திட்ட துணை இயக்குநராகவும் இவர் பணியாற்றியுள்ளார். அங்கு இவர் தரவு நடவடிக்கைகளுக்கு பொறுப்பாக இருந்தார். 2013 ஆம் ஆண்டில் செவ்வாய் கோளை ஆராயும் மங்கல்யான் திட்டப் பணியிலும் பணியாற்றியுள்ளார்.

சந்திரயன் -2 
வனிதா இஸ்ரோவின் சந்திரனை ஆராயும் சந்திரயான் -2 திட்டப் பணிக்கான இணை இயக்குநராக இருந்து திட்ட இயக்குநராக பதவி உயர்வு பெற்றார். இஸ்ரோவில் விண்கோள்களுக்கிடையான திட்டப் பணிக்கு தலைமை தாங்கிய முதல் பெண் இவர்.  இஸ்ரோவின் முதல் பெண் திட்ட இயக்குநரும் இவர் ஆவார். முந்தைய சந்திரயான் -1 திட்ட இயக்குநர், மயில்சாமி அண்ணாதுரை, தனது பொறுப்பை ஏற்றுக்கொள்ளும்படி செய்தார், இவரது தரவு கையாளும் திறண், குழு மேலாண்மை மற்றும் சிக்கல் தீர்க்கும் திறன் ஆகியவை இப் பதவிக்கு சிறந்த நபராக இவரை ஆக்கியுள்ளன என்று கூறினார்.  வனிதாவின் பொறுப்புகள் அனைத்து அமைப்புகளின் வளர்ச்சி மற்றும் செயல்பாடுகளை முழுமையாக மேற்பார்வையால் உறுதிசெய்தல் மற்றும் திட்டத்திற்கான அதிகார புள்ளியாக செயல்படுதல் போன்றவை அடங்கும்.  ஏவுதல் 22 ஜூலை 2019 அன்று வெற்றிகரமாக நிகழ்ந்தது.  சந்திரயான்-1 போலல்லாமல், சந்திரனின் சுற்றுப்பாதையை சுற்றி வருவது அல்லாமல்  ஆய்வுக்காக தரையிறக்கும் நோக்கமும் கொண்டது.

விருதுகள் மற்றும் கௌரவங்கள் 
வனிதா 2006 ஆம் ஆண்டில் இந்திய வானியல் சங்கத்தால் சிறந்த பெண் அறிவியலாளருக்கான விருதைப் பெற்றார்.  2019 ஆம் ஆண்டில் நேச்சர் இதழில் ஐந்து அறிவியலாளர்களில் ஒருவராகவும் இவர் குறிப்பிடப்பட்டார்.

குறிப்புகள்

வெளி இணைப்புகள் 

 அதிகாரப்பூர்வ வலைத்தளம் 

வாழும் நபர்கள்
இந்திய விண்வெளித் திட்டங்கள்
இந்தியப் பொறியியலாளர்கள்
தமிழ் பொறியியலாளர்கள்
தமிழகப் பெண் அறிவியலாளர்கள்
இந்தியத் தமிழ்ப் பெண்கள்
கிருபாநிதி

கிருபாநிதி ("Kirubanidhi") என்பவர்   ஒரு  இந்திய அரசியல்வாதியும்,  தமிழக  பாரதிய ஜனதா கட்சியின் முதல்   மாநில தலித்  தலைவர் ஆவார்
. இவர், 1989ல் பாஜகவில் இணைந்தார்.கடலூர் மாவட்டத் தலைவராக இருந்த கிருபாநிதி மாநில துணைத்தலைவராகி பின்னர் 
தமிழக  பாரதிய ஜனதா கட்சியின் மாநில தலைவராக    2000 ஆம் ஆண்டு   தேர்ந்தெடுக்கப்பட்டார்.தமிழக பி.ஜே.பி-யில் 20 ஆண்டுகளுக்கு மேலாக பணியாற்றியவர்

ஆதாரங்கள் 

பாரதிய ஜனதா கட்சி தமிழ்நாடு மாநிலத் தலைவர்கள்
பாரதிய ஜனதா கட்சி அரசியல்வாதிகள்
பாமுல புஷ்ப ஸ்ரீவாணி

பாமுல புஷ்ப ஸ்ரீவாணி (, பிறப்பு: ஜூன்  22 1986) எனும்   ஒய். எஸ். ஆர். காங்கிரஸ் கட்சி  வைச் சேர்ந்த ஆந்திரா  அரசியல்வாதி ஆவார் . முன்னாள் இவர் ஆந்திராவின் துணை முதல்வர் ஆவார்.மேலும் இவர்  குருபாம் சட்டமன்றத் தொகுதியில் இருந்து இரு முறை  சட்டமன்ற உறுப்பினராக தேர்வு செய்யப்பட்டார் . முன்னாள் பழங்குடியினர் நலத்துறை அமைச்சராகவும் உள்ளார்.

மேற்கோள்கள் 

ஆந்திரப் பிரதேச அரசியல்வாதிகள்
1986 பிறப்புகள்
வாழும் நபர்கள்
ஆந்திரப் பிரதேச நபர்கள்
ஆந்திரப் பிரதேச சட்டமன்ற பெண் உறுப்பினர்கள்
ஜி. கிஷன் ரெட்டி

ஜி. கிஷன் ரெட்டி (G. Kishan Reddy, பிறப்பு: மே  15, 1964) என்பவர் ஒரு இந்திய அரசியல்வாதியும்,  சுற்றுலா, 
வடகிழக்கு பிரதேச மேம்பாடு மற்றும் கலாச்சார அமைச்சரும் ஆவார். பாரதிய ஜனதா கட்சியின்  தெலங்காணா   தலைவராக  இருந்துள்ளார். அம்பர்பெட்
சட்டமன்ற தொகுதியில் இருந்து இரு முறை வெற்றிபெற்று உள்ளார். ﻿செகந்தராபாது மக்களவைத் தொகுதியில் இருந்து நாடாளுமன்ற உறுப்பினராக உள்ளார்.

மேற்கோள்கள் 

தெலங்காணா அரசியல்வாதிகள்
வாழும் நபர்கள்
ஆந்திரப் பிரதேச நபர்கள்
ஆந்திரப் பிரதேச சட்டமன்ற உறுப்பினர்கள்
இந்திய அமைச்சர்கள்
இந்திய அமைச்சரவை உறுப்பினர்கள்
பாரதிய ஜனதா கட்சி அரசியல்வாதிகள்
18ஆவது மக்களவை உறுப்பினர்கள்
ஒடுக்கம்

ஒடுக்கம் (Quarantine) என்பது பெரும்பாலும் நோய் அல்லது தீங்குயிர் போன்றவை பரவாமல் தடுக்கும்பொருட்டு மக்களின் இயக்கத்தின்மீதும் சரக்குகளின் போக்குவரத்தின்மீதும் இழைக்கும் ஒருவகைத் தடையாகும். அதாவது மக்களையும் சரக்குகளையும் ஒடுக்கும் நடவடிக்கையாகும்.  சில சமயங்களில் மக்கள் தாங்களே ஒடுங்கிக்கொள்வதுமுண்டு. அந்த ஒடுக்கம் தன்னொடுக்கம் (self-quarantine) ஆகும்.

உறுதிப்படாத நோய்த்தீர்மானம் கிடைக்காவிட்டாலும் ஏற்கெனவே தொற்றுநோயோடு தொடர்புகொண்டிருக்கலாம் என்று ஐயத்திற்காளாவோரின் இயக்கத்தடைக்கே பெரும்பாலும் இந்தக் கிளவி வழங்குகிறது. இருப்பினும் இந்தக் கிளவி மருத்துவத் தனிமைப்பாடு என்னும் கிளவிக்கு ஈடாகவும் அடிக்கடி வழங்குகிறது; ஆயினும் மருத்துவத் தனிமைப்பாடு என்பது  தங்களுக்குத் தொற்றுநோய் தொற்றியுள்ளது என்று உறுதிப்பட்ட நோய்த்தீர்மானம் உடையவர்களை  உடல்நலம் வாய்ந்த  பிற  மக்களினின்றும் தனிமைப்படுத்தும் நடவடிக்கையைக் குறிக்கும்.

மேற்கோள்கள்

மருத்துவம்
மருத்துவம் தொடர்பான குறுங்கட்டுரைகள்
நோய் எதிர்ப்பு முறைமைகள்
பிலிப் ஈட்டன்

பிலிப் ஈ. ஈட்டன் (Philip E. Eaton) (பிறப்பு:1936)  என்பவர் அமெரிக்காவிலுள்ள சிக்காக்கோ பல்கலைக்கழகத்தில் வேதியியல் பேராசிரியராகப் பணிபுரிந்து ஓய்வு பெற்றவர் ஆவார். இவரும் இவருடன் ஆய்வில் ஈடுபட்ட சக ஆராய்ச்சியாளர்களும் 1964 ஆம் ஆண்டு கியூபேன் (C8H8) என்ற செயற்கை ஐதரோகார்பன் மூலக்கூறை முதன்முதலில் தயாரித்தனர். 

மாவோ-சி சாங்குடன் பணிபுரிந்த இவர் ஆக்டாநைட்ரோகியூபேன் தயாரித்த முதல் நபராகக் கருதப்படுகிறார். (இவர்களின் ஆய்வறிக்கை 2003 ஆம் ஆண்டில் வெளியிடப்பட்டது). எட்டு நைட்ரோ குழுக்களும் அதிக அளவில் பயன்படுத்தப்படும் கார்பன் - கார்பன் பிணைப்புகளும் இருப்பதன் காரணமாக  ஆக்டாநைட்ரோகியூபேன் மிகவும் சக்திவாய்ந்த ஓர் உயர் வெடிபொருளாக உள்ளது.

தொடக்க காலம் 

பிலிப் ஈ. ஈட்டன் 1936 ஆம் ஆண்டு நியூயார்க்கின் புரூக்ளின் நகரில் பிறந்தார். ஈட்டனுக்கு ஏழு வயதாக இருந்தபோது, அவரது குடும்பம் நியூ செர்சியிலுள்ள புத் ஏரிக்கு இடம் பெயர்ந்தது. இங்கேதான் இவர் ராக்சுபரி இலக்கணப் பள்ளியிலும் பின்னர் ராக்சுபரி உயர்நிலைப் பள்ளியிலும் சேர்ந்து படித்தார். இந்த உயர்நிலைப் பள்ளி கல்வி ஆண்டுகளில்தான் ஈட்டன்  அறிவியலில் ஆர்வம் காட்டத் தொடங்கினார். இவரது பெற்றோர் மற்றும் ஆசிரியர்கள் கொடுத்த ஆதரவே அவரை வேதியியலில் முதலிடம் பெற காரணமாக அமைந்தது.

உயர் கல்வி 

ஈட்டன் பிரின்சுடன் பல்கலைக்கழகத்தில் வேதியியலை முதன்மைப் பாடமாக தேர்ந்தெடுத்தார். 1957 ஆம் ஆண்டில் ஆர்வார்டு  பல்கலைக்கழகத்தில் சேர்வதற்கு முன்பு இளங்கலை பட்டம் பெற்றார். 1960 ஆம் ஆண்டு முதுகலைப் பட்டமும் 1961 ஆம் ஆண்டு முனைவர் பட்டமும் பெற்றார். 1961 ஆம் ஆண்டில். பள்ளியில் படித்த காலத்தில் இவர் கூடு வேதியியலை குறிப்பாக கீப்போன்கள் தொடர்பான வேதியியலை நன்கு அறிந்திருந்தார்.

கற்பித்தல் அனுபவம் 

ஆர்வார்டு பல்கலைக்கழகத்தில் படித்து பட்டம் பெற்றவுடன் ஈட்டன்  பெர்க்லியிலுள்ள கலிபோர்னியா பல்கலைக்கழகத்தில் உதவி பேராசிரியர் பதவியை ஏற்றுக்கொண்டார். இந்த நேரத்தில் அவர் அறிமுக கரிம வேதியியல் பாடத்தை கற்பித்தார். 1962 ஆம் ஆண்டு ஈட்டன்  சிகாகோ பல்கலைக்கழகத்திற்கு மாற்றப்பட்டு தொடர்ந்து பணிபுரிந்து வருகிறார் .

ஆராய்ச்சி 

சிகாகோ பல்கலைக்கழகத்திற்கு வந்தபின் ஈட்டன் தனது ஆராய்ச்சியைத் தொடங்கினார், இக்காலத்தில்தான் இவர் கியூபேன் தொகுப்புக்காக  மிகவும் பிரபலமானவர். 1964 ஆம் ஆண்டில் ஈட்டன் மற்றும் தாமசு டபிள்யூ. கோல் சூனியர் இருவரும் சாத்தியமற்ற கியூபேன் என்ற செயற்கை ஐதரோ கார்பன் மூலக்கூறை தயாரித்து ஒருங்கிணைத்தனர் . அசாதாரண கனசதுர வடிவியல் காரணமாக அச்செயற்கை ஐதரோ கார்பனுக்கு இந்த பெயர் வழங்கப்பட்டது. 90 டிகிரி பிணைப்பு கோணங்கள் அதிக சிரமத்தை கொடுத்து இந்த மூலக்கூறு உருவாதலை  அனுமதிக்காது என பல அறிவியலாளர்கள்  நம்பினர். பிற்காலத்தில் இவர் பெரிய பல்வளைய ஐதரோகார்பன்களை கண்டறிந்தார் .

விருதுகள் 

 ஆல்பிரட் பி. சுலோவன் அடித்தள் உறுப்பினர் (1963)
 ஆராய்ச்சி விருது, ரோக்ம் மற்றும் ஆசு நிறுவனம் (1975)
 அலெக்சாண்டர் வோன் அம்பொல்ட்டு பரிசு  (1985)
 ஆலன் பெர்மான் ஆய்வு வெளியீடு விருது, கப்பல் ஆராய்ச்சி ஆய்வகம், அமெரிக்க கடற்படை  (1995)
 ஆர்த்தர் சி கோப் அறிஞர் விருது, அமெரிக்க வேதியியல் கழகம் (1997)

மேற்கோள்கள்

வெளி இணைப்புகள் 
 
 
 Home page at Chicago University
 http://www.synarchive.com/syn/14
 http://chronicle.uchicago.edu/000302/octa.shtml

1936 பிறப்புகள்
வாழும் நபர்கள்
வேதியியலாளர்கள்
கரிம வேதியியலாளர்கள்
அமெரிக்க அறிவியலாளர்கள்
தோர் (வரைகதை)

தோர் (இடி அரசன்) () என்பது மார்வெல் காமிக்சு நிறுவனத்தால் வெளியிடப்பட்ட ஒரு அமெரிக்க வரைகதை புத்தகத்தில் வரக்கூடிய கனவுருப்புனைவு மீநாயகன் கதாபாத்திரம் ஆகும். இந்த பாத்திரம் 'தோர்' என்ற பெயரில் உள்ள அஸ்கார்டியன் நாட்டு  தெய்வமான இடியின் கடவுளை பற்றியது. இவர் சுத்தியலை கொண்டு  இடியை கட்டுப்படுத்தும் சக்தி கொண்டவர் மற்றும் வானில் பறக்கும் திறமை உடையவன்.

இந்தக் கதாபாத்திரத்தை எழுத்தாளர் – பதிப்பாசிரியர் ஸ்டான் லீ, எழுத்தாளர் - லாரி லிபர் மற்றும் எழுத்தாளர் - கலைஞர் - ஆசிரியர் ஜாக் கிர்பி ஆகியோர் உருவாக்கினார்கள். தோரின் முதல் தோற்றம் ஆகஸ்ட் 1962 இல் இருந்தது டேல்ஸ் டு ஆஸ்டோனிஷ் #35 இருந்து ஆரம்பிக்கப்பட்டது.

இவர் பல தொடர்களில் நடித்துள்ளார் மேலும் அவென்ஜர்ஸ் என்ற மீநாயகன் அணியின் நிறுவன உறுப்பினராக உள்ளார், அந்த தொடரின் ஒவ்வொரு தொகுதியிலும் தோன்றுவார். இந்த பாத்திரம் இயங்குபடம் செய்யப்பட்ட தொலைக்காட்சித் தொடர்கள், திரைப்படங்கள், நிகழ்பட ஆட்டம், ஆடை, பொம்மைகள் மற்றும் வர்த்தக அட்டைகள் உள்ளிட்ட தொடர்புடைய மார்வெல் பொருட்களில் தோன்றியுள்ளது.

1988 ஆம் ஆண்டு தொலைக்காட்சி திரைப்படமான 'தி இன்க்ரெடிபிள் ஹல்க் ரிட்டர்ன்ஸ்' என்ற திரைப்படத்தில் எரிக் ஆலன் கிராமர் இந்த பாத்திரத்தை முதன்முதலில் திரைப்பட வடிவமாக சித்தரித்தார். தோர் என்ற பாத்திரத்திற்கு நடிகர் கிறிஸ் ஹெம்ஸ்வர்த் என்பவர் உயிர் கொடுத்தார். இவர் தோர் (2011), தி அவேஞ்சர்ஸ் (2012), தோர்: த டார்க் வேர்ல்டு (2013), அவேஞ்சர்ஸ்: ஏஜ் ஒப் உல்ட்ரோன் (2015), டாக்டர் ஸ்ட்ரேஞ்ச் சிறப்புத் தோற்றம்  (2016), தோர்: ரக்னராக் (2017), அவென்ஜ்ர்ஸ் : இன்பினிட்டி வார் (2018), அவெஞ்சர்ஸ்: எண்ட்கேம் (2019), தோர்: லவ் அண்ட் தண்டர் (2022) போன்ற பல திரைப்படங்களில் தோர் ஒடின்சன் என்ற கதாபாத்திரத்தில் நடித்துள்ளார்.

இவர் "எல்லா நேரத்திலும் சிறந்த 100 வரைகதை புத்தக மீநாயகன்கள் " பட்டியலில் தோர் 14 வது இடத்தையும், 2012 இல் "சிறந்த 50 அவென்ஜர்ஸ்" பட்டியலில் முதலிடத்தையும் பெற்றார்.

மேற்கோள்கள்

வெளியிணைப்புகள் 

Larry Lieber interview in Alter Ego vol. 3, #2 (Fall 1999)

1962 வரைகதை கதாபாத்திரங்கள்
மார்வெல் வரைகதை மீநாயகன்கள்
அமெரிக்க மீநாயகன்கள்
ஸ்டான் லீ உருவாக்கிய கதாபாத்திரங்கள்
லாரி லிபர் உருவாக்கிய கதாபாத்திரங்கள்
ஜாக் கிர்பி உருவாக்கிய கதாபாத்திரங்கள்
மீநாயகன் திரைப்பட கதாபாத்திரங்கள்
மார்வெல் வரைகதை திரைப்பட கதாபாத்திரங்கள்
2020 ஓமானில் கொரோனாவைரசுத் தொற்று

2020 ஓமானில் கொரோனாவைரசுத் தொற்று (2020 coronavirus pandemic in Oman) என்பது தற்போது நிகழ்ந்து கொண்டிருக்கும் கொரோனாவைரசு நோய் பரவல் பற்றியதாகும். 10 செப்டம்பர் நிலவரப்படி 88,337 பேர் உறுதி செய்யப்பட்ட நோய்த் தாக்கம் உள்ளவர்களாக அடையாளம் காணப்பட்டுள்ளனர் என்று சுகாதாரத்துறை அறிவித்துள்ளது. (10 செப்டம்பர் 2020 நிலவரப்படி) 762 பேர் உயிரிழந்துள்ளனர்.

காலவரிசை

பிப்ரவரி 2020 
 24 பிப்ரவரி 2020 அன்று முதல் இரண்டு ஓமானி பெண்களுக்கு கொரோனாவைரசுத் தொற்று உறுதி செய்யப்பட்டது. இவர்கள் இரண்டு பேரும் ஈரான் சென்று வந்தவர்கள்.
 27 பிப்ரவரி 2020 அன்று ஓமானில் கொரோனாவைரசுத் தொற்று 6 ஆக உயர்ந்தது.

மார்ச் 2020 
 3 மார்ச் 2020 அன்று ஓமானில் கொரோனாவைரசுத் தொற்று 12 ஆக உயர்ந்தது. இதில் நான்கு பேர் ஈரான் நாட்டை சேர்ந்தவர்கள்.

தடுப்பு நடவடிக்கைகள் 
ஓமானின் சுல்தான் உச்ச குழு ஒன்று அமைத்தார். இந்த குழுவானது 12 மார்ச் 2020 அன்று அனைத்து புதிய அயல்நாட்டு நுழைவுச்சான்று அல்லது விசா மற்றும் ஏற்கனவே வழங்கப்பட்ட விசாக்களையும் இரத்து செய்தது.

18 மார்ச் 2020 முதல் ஓமான் வரும் அனைத்து சர்வதேச பயணிகளுக்கும் தடை செய்யப்பட்டனர்.

அனைத்து வானூர்திகளும் நிறுத்தம்  
தேசிய வானூர்தி நிறுவனமான ஓமான் ஏர் பல நாடுகளுக்கான வானூர்தி சேவைகளை நிறுத்தியது.

புள்ளிவிவரம்

மேற்கோள்கள்  

நாடு வாரியாக 2019–20 கொரோனாவைரசுத் தொற்று
2020 நிகழ்வுகள்
ஓமான்
என். சின்ன ராஜப்பா

என். சின்ன ராஜப்பா (N. Chinarajappa, பிறப்பு: அக்டோபர் 1 1953) எனும்   தெலுங்கு தேசம் கட்சி வைச் சேர்ந்த ஆந்திரா  அரசியல்வாதி ஆவார். தற்போது இவர் ஆந்திராவின்  முன்னாள்   துணை முதல்வர் ஆவார்.மேலும் இவர்  பெட்டாபுரம் சட்டமன்றத் தொகுதியில் இருந்து இரு முறை  சட்டமன்ற உறுப்பினராக தேர்வு செய்யப்பட்டார். இவர்  ஆந்திரா முன்னாள்  உள்துறை அமைச்சராக இருந்துள்ளார்.

மேற்கோள்கள் 

ஆந்திரப் பிரதேச அரசியல்வாதிகள்
1986 பிறப்புகள்
வாழும் நபர்கள்
ஆந்திரப் பிரதேச நபர்கள்
ஆந்திரப் பிரதேச சட்டமன்ற உறுப்பினர்கள்
உபேகா சித்ரசேனா

உபேகா சித்ரசேனா இலங்கை நாட்டைச் சோ்ந்த  பாலே நடனக் கலைஞர் மற்றும் நடன ஆசிரியர் ஆவார். 1950 ஆம் ஆண்டுகளில் இலங்கை நாட்டில் பாலே அறிமுகத்திற்கு முன்னோடியாக விளங்கிய நடன ஜோடிகளான வரிஜா மற்றும் சித்ரசேனா ஆகியோரில் இவரும் ஒருவர். 2011 ஆம் ஆண்டில் மனோரி விஜேசேகரா அவா்களால் "இலங்கையின் மிகச்சிறந்த பெண் நடனக் கலைஞர்" எனப் புகழப்பட்டார். மேலும் நூதன முரசுடனனான தனது உறவை தனித்துவம் வாய்ந்ததது என்று ஊடகப் பேட்டி ஒன்றில் தெரிவித்துள்ளார்.. தனது அறுபதாவது வயதில் அவர் நடன நிகழ்ச்சிகளில் இருந்து ஓய்வு பெறவும், முழுநேர பாலே நடனக் கலைக் கற்பித்தலில் ஈடுபடவும் முடிவு செய்தார்.

ஆரம்ப கால வாழ்க்கை 
உபேகா சித்ரசேனா குழந்தையாக இருந்தபோது, கொழும்பின் கோல்பெட்டி சுற்றுப்புறத்தில் உள்ள அவரது வீட்டிற்கு நவீன நடனத்தின் முன்னோடிகளும் பிரபல நடனக் கலைஞா்களுமாகிய மார்தா கிரஹாம் மற்றும் பால் டெய்லர் உள்ளிட்டோர் நடன சுற்றுப் பயணங்களின் போது அடிக்கடி வந்து செல்வா்.. நடன உலகில் வளர்ந்ததால், தானும் அதே பாதையை தேர்வு செய்ய உபேகா முடிவு செய்தார். தொழில்முறை நடனக் கலைஞராக மாறுவதற்காக தனது பெற்றோரால் நிறுவப்பட்ட சித்ரசேனா நடனப் பள்ளியில் பயிற்சி பெற்றார். இது நவீன மேடை நடனக் கலைஞர்களுக்கு பயிற்சியளிக்கும் அந்தக் காலத்தின் முதல் மற்றும் ஒரே  இலங்கை நிறுவனம் ஆகும்.

தொழில் 
சித்ரசேனா ஏழு வயதாக இருந்தபோது 1958 ஆம் ஆண்டில், குழந்தைகள் பாலேவான வனஜாவில்  முதல் நிலை நடன நிகழ்ச்சி   நடத்தப்பட்டது. அவரது முதல் முன்னணி பாத்திரம் 1965 இல், பதினைந்து வயதில் குழந்தைகள் பாலே ரான்கிகிலியில் . அதே ஆண்டில் அவர் காரடியா மற்றும் நள தமயந்தி ஆகிய பாலே நடன நிகழ்ச்சிகளில் நடனமாடினார், இது அவரது பெற்றோருடன்  தோன்றிய முதல் மேடை நிகழ்வாகும். கல்விப் படிப்பை முடித்த பிறகு  பிறகு, அவர் 1971 இல் தனது முதல் உலக சுற்றுப்பயணத்தை மேற்கொண்டார். 1975 ஆம் ஆண்டில் அவர் தனது தந்தையுடன் கரடியாவில் முக்கிய கதாபாத்திரத்தில் நடனமாடினார், இந்த பாத்திரம் அவரது தாயார் பல ஆண்டுகளாக நடித்ததாகும். 1978 ஆம் ஆண்டில், கிங்கினி கோலாமா என்ற முக்கிய பாத்திரத்தில் நடனமாடினார். 2011 முதல் அவர் மேடை நிகழ்ச்சிகளில் ஆடவில்லை, ஆனால் அவரது நடனப் பள்ளி மூலமாக இளம் நடனக் கலைஞர்களுக்கு கற்பித்தும், வழிகாட்டியும் வருகிறார். இலங்கை நாட்டுக் குழந்தைகளுக்கு நடனம் கற்க ஒரு உண்டு உறைவிட நடனப் பள்ளியைக் கட்டுவதே அவரது தற்போதைய நோக்கமாக உள்ளது.

தனிப்பட்ட வாழ்க்கை 
1973 ஆம் ஆண்டு எஸ்ஓஎஸ் குழந்தைகள் கிராமங்களின் இயக்குநரான திவாகர் ரத்னதுரை என்பவரை மணந்த சித்ரசேனாவிற்கு   குழந்தைகள் ஏதும் இல்லை. 2002 ஆம் ஆண்டு ஒரு நேர்காணலில்  தனது கணவர் தனது தொழில் வாழ்க்கையில் சுதந்திரமாகக் கவனம் செலுத்த தன்க்கு வாய்ப்பு அளித்தாகக் கூறி இருந்தார். சித்ரசேனா வஜிரா கலாயத்தநாய நடனப் பள்ளியின் வழிநடத்தும் தலைமைப் பொறுப்பை எதிர்காலத்தில் தனது மருமகன்களுக்கு வழங்க அவர் திட்டமிட்டுள்ளதாகத் தெரிவித்து உள்ளார்.

மேற்கோள்கள் 

வாழும் நபர்கள்
சிண்டி ஆர்லெட் கான்ட்ரெராஸ் பாடிஸ்டா

சிண்டி ஆர்லெட் கான்ட்ரெராஸ் பாடிஸ்டா  (Cindy Arlette Contreras Bautista) (பிறப்பு: 1990 சூன் 26)  இவர் பெருவியன் வழக்கறிஞரும் மற்றும் பெண்களுக்கான வழக்கறிஞருமாவார். இவர் ஒரு சர்வதேச வீரதீர பெண்கள் விருது பெற்றுள்ளார்., மேலும் "டைம்" இதழின் மிகவும் செல்வாக்கு மிக்க 100 நபர்களின் பட்டியலிலும் சேர்க்கப்பட்டார்.

தாக்குதல் சம்பவம் 
2015 சூலை 15 அன்று அயாகுச்சோவில் உள்ள ஒரு விடுதியில் இவரது அப்போதைய காதலன் அட்ரியானோ போசோ அரியாஸ் தாக்கப்பட்டதை அறிந்து அங்கே சென்றார். பாதுகாப்பு கேமராக்கள் இவர் தலைமுடியால் இழுத்துச் செல்லப்படுவதை பதிவு செய்தன. இந்த தாக்குதலால் இவரது ஒரு கால் சேதமடைந்தது. பின்னர் இவர் நடப்பதற்கு ஒரு ஊன்றுகோல் பயன்படுத்த வேண்டியது அவசியமானது. கான்ட்ரெராஸ் தனது நீதிக்கான கோரிக்கையை பொதுவெளியில் சென்றார். மேலும் தனது வழக்கை ஊடகங்களில் எழுதினார்.

இவர் மீதான தாக்குதல் நடத்தியவனுக்கு எதிரான சான்றுகள் தண்டனைக்கு போதுமானதாக இருந்தன. ஆனால் மூன்று நீதிபதிகள் குழு 2016 சூலையில் சந்தேகமான தீர்ப்பினை வழங்கியது. இவருக்கு எதிரான வன்முறை மற்றும் சிகிச்சையானது நாடு தழுவிய நியுனாமெனோஸ் இயக்கத்திற்கு ஒரு அணிவகுப்பு புள்ளியாக மாறியது. லிமாவில் நடந்த அணிவகுப்பு பெருவில் நடந்த மிகப்பெரிய ஆர்ப்பாட்டம் என்று கூறப்பட்டது. 2016 நவம்பரில், அயாகுச்சோ உயர் நீதிமன்றத்தின் மேல்முறையீட்டு தீர்ப்பாயம் இந்த தண்டனையை நிராகரித்து, பாலியல் பலாத்காரம் மற்றும் பெண்ணை கொலை செய்ய முயன்ற குற்றச்சாட்டில் புதிய வழக்கு விசாரணைக்கு உத்தரவிட்டது. 20196 சூலை 8 அன்று, குற்றவாளி இவரை கொலை செய்ய முயன்றதற்காக 11 ஆண்டுகள் சிறைத்தண்டனை விதிக்கப்பட்டார். ஆனால் கற்பழிப்பு முயற்சியில் இருந்து விடுவிக்கப்பட்டார்.

அங்கீகாரம் 
2017ஆம் ஆண்டில் கான்ட்ரெராஸின் வாதத்தை அமெரிக்க வெளியுறவுத்துறை அங்கீகரித்தது. இவர் வாஷிங்டனில் தலா ஒரு சர்வதேச வீரதீர பெண்கள் விருதப் பெற பன்னிரண்டு பேருடன் இவரையும் தேர்ந்தெடுத்தது. டைம் பத்திரிகையின் 100 செல்வாக்குமிக்க நபர்களின் பட்டியலிலும் இவர் ஒரு "குறியீடாக" தேர்ந்தெடுக்கப்பட்டார். மேலும், 2018இல்  பிபிசியின் 100 பெண்களின் ஒரு பகுதியாகவும் பட்டியலிடப்பட்டார்.

குறிப்புகள் 

1990 பிறப்புகள்
வாழும் நபர்கள்
முதலாம் ராமேசஸ்

முதலாம் இராமேசசு (Menpehtyre Ramesses I or Ramses) பண்டைய எகிப்தின் புது எகிப்து இராச்சியத்தை ஆண்ட 19-வது வம்சத்தை நிறுவிய பார்வோன் ஆவார். இவர் பண்டைய எகிப்தை கிமு 1292–1290 அல்லது கிமு 1295–1294 வரை ஆன்டார் . இவரது மகன் முதலாம் சேத்தி மற்றும் பேரன் இரண்டாம் இராமேசசு புகழ் பெற்றவர்கள் ஆவார்.

படக்காட்சிகள்

இதனையும் காண்க
 பண்டைய எகிப்திய அரசமரபுகள்
 எகிப்தின் வரலாறு
 பாரோக்களின் பட்டியல்

மேற்கோள்கள்

வெளி இணைப்புகள்
Ramesses I: The search for the Lost Pharaoh 

எகிப்திய மன்னர்கள்
 எகிப்தின் பத்தொன்பதாம் வம்சம்
லிலா திரெடிகோவ்

லிலா திரெடிகோவ் (Lila Tretikov)  ஓல்கா என்ற பெயரில் மாஸ்கோவில் 1978 சனவரி 25 அன்று பிறந்த இவர்    ஒரு உருசிய-அமெரிக்க பொறியியலாளரும் மேலாளரும் ஆவார். இவர் 2014 முதல் 2016 வரை விக்கிப்பீடியாவை இயக்கும் மற்றும் அதன் தன்னார்வப் படைகளை ஆதரிக்கும் இலாப நோக்கற்ற அமைப்பான விக்கிமீடியா அறக்கட்டளையின் நிர்வாக இயக்குநராக இருந்தார்.

மாஸ்கோவில் பிறந்த திரெடிகோவ் ஒரு இளைஞியாக அமெரிக்காவிற்கு குடிபெயர்ந்தார். 1999இல் கலிபோர்னியாவில் ஒரு மென்பொருள் பொறியாளராக பணியாற்றத் தொடங்கினார். அங்கு இவர் பல மென்பொருள் காப்புரிமைகளை இணைந்து எழுதியுள்ளார். மேலும் தொழில்நுட்ப சந்தைப்படுத்தல் நிறுவனத்தையும் நிறுவினார். தொழில் பயன்பாட்டு மென்பொருளில் நிபுணரான இவர், சுகர் சிஆர்எம் இன்க் நிறுவனத்தின் தலைமை தகவல் அதிகாரியாகவும், பொறியியல் துணைத் தலைவராகவும் இருந்தார். 2014 ஆம் ஆண்டில் விக்கிமீடியா அறக்கட்டளையில்  200 விண்ணப்பதாரர்களிடமிருந்து தேர்ந்தெடுக்கப்பட்டார். சூ கார்ட்னருக்குப் பிறகு இவர் இதில் பணியாற்றினார். இவர் 2016இல் விக்கிமீடியாவை விட்டு வெளியேறினார்.

ஆரம்பகால வாழ்க்கை மற்றும் கல்வி 
திரெடிகோவ் உருசிய பாரம்பரியத்தைச் சேர்ந்தவராவார். இவரது தந்தை ஒரு கணிதவியலாளர், மற்றும் இவரது தாய் ஒரு திரைப்பட தயாரிப்பாளராக இருந்தார். 15 வயதில் நியூயார்க் நகரத்திற்குச் சென்ற பின், இவர் பணியாளராக இருந்தபோது ஆங்கிலம் கற்றுக் கொண்டார். இவர் பெர்க்லியின் கலிபோர்னியா பல்கலைக்கழகத்தில் பட்டப்படிப்பைப் பயின்றார். ஆனால் பட்டப்படிப்பை முடிப்பதற்கு முன்பு அங்கிருந்து வெளியேறினார். இவரது முக்கிய பாடமாக கணினி அறிவியல் மற்றும் கலை ஆகியவை இருந்தன. மேலும், இவர் இயந்திர கற்றல் ஆராய்ச்சியில் ஈடுபட்டார் .

தொழில் 
1999ஆம் ஆண்டில், திரெடிகோவ் சன் மைக்ரோசிஸ்டம்ஸில் சன்-நெட்ஸ்கேப் கூட்டணியில் பொறியாளராக தனது தொழில் வாழ்க்கையைத் தொடங்கினார். அங்கு இவர் ஜாவா சேவையகத்தில் பணிபுரிந்தார். பின்னர் இவர் தொழில்நுட்ப சந்தைப்படுத்தல் நிறுவனமான க்ரோக் டிஜிட்டலை நிறுவினார். பின்னர் சுகர் சிஆர்எம் இன்க் நிறுவனத்தில் தலைமை தகவல் அதிகாரியாகவும் பொறியியல் துணைத் தலைவராகவும் நியமிக்கப்பட்டார். 2012 ஆம் ஆண்டில், வணிக சேவைகளில் "ஆண்டின் பெண் நிர்வாகி" விருதும், கணினி வன்பொருள் மற்றும் மென்பொருள் "பிரிவில் ஸ்டீவி விருதுகளில் வெண்கலமும் வென்றவர். அறிவார்ந்த தரவு மேப்பிங் மற்றும் டைனமிக் மொழி பயன்பாடுகளில் பல காப்புரிமைகளை இவர் இணைந்து எழுதியுள்ளார்.

சூ கார்ட்னருக்கு அடுத்தபடியாக திரெடிகோவ் 2014 மே மாதத்தில் விக்கிமீடியா அறக்கட்டளையின் நிர்வாக இயக்குநராக நியமிக்கப்பட்டு,   2014 சூன் 1, அன்று இந்தப் பொறுப்பை ஏற்றுக்கொண்டார். இவர் நியமனம் செய்வதற்கு ஒரு முறை மட்டுமே விக்கிப்பீடியாவில் திருத்தியிருந்தார். விக்கிமீடியா அறக்கட்டளையின் சர்ச்சைக்குரிய அறிவு பொறி திட்டம் மற்றும் ஊழியர்களுடனான கருத்து வேறுபாடுகள் ஆகியவற்றின் விளைவாக திரெடிகோவ் விக்கிமீடியா அறக்கட்டளையை விட்டு 2016 மார்ச் 31 அன்று வெளியேறினார். 2016 மார்ச்சில் கேத்ரின் மகேர் இவருக்குப் பின் விக்கிமீடியா அறக்கட்டளையில் சேர்ந்தார்.

2016 மார்ச் 16, அன்று, திரெடிகோவ் " இளம் உலகளாவிய தலைவர்கள் " சமூகத்தில் சேர உலக பொருளாதார மன்றத்தால் அழைக்கப்பட்டதாக அறிவிக்கப்பட்டது. திரெடிகோவ் ஓபன்எட்  மற்றும் ராக்ஸ்பேஸின் குழுவிலும் இருக்கிறார்.

குறிப்புகள்

வெளி இணைப்புகள் 

 Lila Tretikov talking about Sugar CRM
 User:LilaTretikov, user profile on Meta-Wiki
 Lila Tretikov Discusses NSA Lawsuit, Future of Wikipedia

1978 பிறப்புகள்
வாழும் நபர்கள்
கலிபோர்னியா பல்கலைக்கழக (பெர்க்லி) முன்னாள் மாணவர்கள்
மூத்து

மூத் அல்லது மௌத் (Mut or Maut and Mout), பண்டைய எகிப்தியக் கடவுள்களில் தாய்க் கடவுள் ஆவார். இவர் அமூன் எனும் தலைமைக் கடவுளின் மனைவி ஆவார். எகிப்திய மொழியில் மூத் என்பதற்கு தாய் எனப்பொருளாகும்.பண்டைய எகிப்தியப் பண்பாட்டு வரலாற்றில் மூத் கடவுளின் தெய்வீகப் பங்களிப்புகள் பல மாற்றங்களுடன்  கூடியது. 

எகிப்திய தொன்மவியலில் நீரிலிருந்து தோன்றிய அனைத்து உயிர்களுக்கும் மூத் கடவுளே ஆதாரம் எனக்கருதப்படுகிறது. இவர் சூரியக் கடவுளும், படைப்புக் கடவுளான அமூனின் மனைவியாகக் கருதப்படுகிறார். மேலும் மூத் தெய்வம் உலகத்தின் தாயாகவும் கருதப்படுகிறார். இத்தாய் கடவுளின் மகனாக கோன்சு உள்ளார். 
பண்டைய எகிப்தின் தலைநகரான தீபை நகரத்தில் உள்ள கர்னாக் கோயிலில் அமூன், மூத் மற்றும் கோன்சு கடவுள்களை மக்கள் வழிபட்டனர்.  

கையில் ஆங்க் திறவுகோலுடன் கூடிய மூத் கடவுளின் தலையில் இரட்டை மணிமகுடம், கழுகை தாங்கிய உலகின் சக்தியாக சித்தரிக்கப்படுகிறார். மூத் கடவுளின் வழிபாடு உச்சநிலையில் இருக்கையில், எகிப்தின் பார்வோன்கள், மூத் கடவுளின் வழிபாட்டை ஆதரித்தனர்.  ஒபெத் திருவிழா போன்ற முக்கிய விழாக்களின் போது மூத் தாய்க் கடவுளின் வழிபாடு முக்கியத்துவம் வாய்ந்தது. மூத் தெய்வத்திற்கான கோயில், தீபை அருகே உள்ள கர்னாக்கில் உள்ளது. 

பழைய எகிப்திய இராச்சியத்தில்  (கிமு 2686 –  கிமு 2181)  அமூன் கடவுளின் துணையாக மூத் தெய்வம் வழிபடபட்டது. புது எகிப்திய இராச்சியத்தை (கிமு 1550  –  1077) ஆண்ட 19-ஆம் வம்ச பார்வோன் இரண்டாம் ராமேசஸ் ஆட்சியில் கோயில்களில் அமூன், மூத் தெய்வங்களுடன் இரண்டாம் ராமேசஸ் சிற்பங்கள் நிறுவப்பட்டது.  பிந்தைய கால எகிப்திய இராச்சியத்தில்  (கிமு 664  - கிமு 332) மூத் தெய்வத்தின் முக்கியத்துவம் குறைக்கப்பட்டு, மேல் எகிப்து பகுதியில் உள்ள தீபை நகரத்தின்  காவல் தெய்வம் என்ற நிலைக்குச் சென்றது.

இதனையும் காண்க
 பண்டைய எகிப்தியக் கடவுள்கள்
 பண்டைய எகிப்திய அரசமரபுகள்

மேற்கோள்கள்

வெளி இணைப்புகள் 
 

 
எகிப்தியப் பெண் கடவுள்கள்
வீரகாசி நடனம்

வீரகாசி  நடனம் என்பது இந்தியாவின் கர்நாடக மாநிலத்தில் ஆடப்படும் ஒரு பாரம்பரிய  நடன வடிவம் ஆகும். இந்த நடனம்  இந்து புராணங்களை அடிப்படையாகக் கொண்ட ஒரு தீவிரமான நடனம் மட்டுமல்லாமல் சிவனடியார்களான  ஜங்காமா குலத்தவா்களால் ஆடப்படும் மிகவும் தீவிரமான ஆற்றல் வாய்ந்த நடன அசைவுகளை உள்ளடக்கியது ஆகும். வீரகாசி மைசூர்   தசரா திருவிழாவில் நடைபெறும்  ஊர்வலத்தில் காட்சிப்படுத்தப்படும் நடனங்களுள் ஒன்றாகும் . இந்த நடனம் பண்டிகைகளிலும் முக்கியமாக இந்து மாதங்களான ஆவனி மற்றும் கார்த்திகையில் நிகழ்த்தப்படுகிறது. இது லிங்காயத் சமுதாயக் குடும்பத்தின் அனைத்து முக்கிய நிகழ்ச்சிகளிலும் ஆடப்படுகிறது.

லிங்காயத்தியம் மற்றும் வீரகாசி 
வீரகாசி என்பது வீரகாமாவின் (28 முக்கிய சைவ ஒன்று ஆகம, புராணங்கள்) அடிப்படைக் கருத்துகளிலிருந்து பெறப்பட்டதாகக் கருதப்படுகிறது.வீரகாசி கலைஞர்கள் தங்களின் நடனத்தின் போது  வழக்கமாக  சிவன் / லிங்கம் / ஸ்கந்த / அக்னி- / மத்ஸ்ய / கூர்மா போன்ற முக்கிய ஆறு சைவ புராணங்கள் இருந்து சில கதைகளை கூறுகின்றனா்.சில வேளைகளில் கிரிஜா கல்யாணம் / பிரபுலிங்கலீலை / பசவ புராணம் / சென்னப்பசவேஸ்வரா சரிதம்  போன்ற சில கன்னட வீரசைவ புராணங்களில் இருந்தும் கதைகளை கூறுகின்றனா்.  . மிகவும் பிரபலமாகக் கூறப்படும் கதையாக தக்ஷ யஜ்னா விளங்குகிறது.

லிங்காயத் சமூகத்தினாின் பாரம்பாிய வழக்கப்படி ஒவ்வொரு முக்கியமான செயல்பாடுகளான திருமணம், புது மனைப் புகு விழா போன்ற வீட்டு விழாக்களில்  அருகில் இருக்கும்  நீர் ஆதாரங்களில் இருந்து (பொதுவாக கிணறுகள் இருந்து) தண்ணீர் கொண்டுவரப்படுகிறது. தேவகங்கை என்றழைக்கப்படும்  (கன்னடம் ಗಂಗೆ ತರುವುದು / தேவரு தருவுடு ದೇವರು ತರುವುದು கங்கே தருவுடு)  இந்த நீா்  அவா்களால் புனிதமாகக் கருதப்படுகிறது. இதனை தங்களது வீடுகளுக்கு எடுத்து வரும் போது வீரகாமா நடனம் ஆடப்படுகிறது. கர்நாடகாவின்  ஒக்கலிகா்  சமூகத்திலும்  இந்தச் சடங்கு செய்யப்படுகின்றன.வீரபத்ரா தனது தாயான கங்கையை புனிதப்படுத்துவதற்காக இந்த நீரை கொண்டு வரும் வேளையில் வீரகாசி நடனம் ஆடப்படுவதாக கருதப்படுகிறது. கங்கை தேவி சிவனின் தலைமுடியில் வசிப்பதாகக் கருதி அந்த நீரை சிவனின் தலையில் தெளித்ததாகவும் கருதப்பட்டு வருகிறது..

நடனக்கலைஞா்கள் 
வீரசைவ லிங்காயத்துகள் சமூகத்தை சோ்ந்த ஜங்கம் என்று அழைக்கப்படும் மகேஸ்வரர்கள் - குலத்தினரால் இந்த வீரகாசி நடனம் ஆடப்படுகிறது.  இந்த நடனத்தை ஆடும் கலைஞர்களை  வீரதேவரு என்றும் அழைக்கின்றனா். நடன கலைஞர்கள் ஒரு வெள்ளை நிற  பாரம்பரியமான ஒரு தலைக்கவசம் மற்றும்  பிரகாசமான சிவப்பு நிற உடையை அனிந்து கொள்கின்றனா். தங்களை அலங்கரிக்கும் விதமாக  உருத்ராட்ச மணிகள்  கொண்ட அணிகலன் , ஒரு இடுப்பு வார்பட்டை எனப்படும் ருத்ர முகி,   பாம்பு மற்றும் கழுத்தை சுற்றி நாகாபரணம் மற்றும் கொலுசு போன்ற அலங்கார நகைகள் இந்த நடனத்திற்கு அணியப் படுகின்றன.. நடன கலைஞர்கள் விபூதியை தங்கள் தலை, காது மற்றும் புருவங்களில் அணிந்து (பூசி) கொள்கின்றனா்..மேலும்  வலது கையில் வீரபத்தரா இறைவனின் படம் பொறித்த  ஒரு மரத்தாலான தகடு  வலது கையில் வாள் ஏந்திய படியும் இந்த நடனத்தை உயிர்ப்புடன் ஆடுகின்றனா்.

பெண் கலைஞர்கள் பாரம்பரியமாக இந்த கலையை நிகழ்த்துவதில்லை என்றாலும்  மதம் சாரா  மேடை நிகழ்ச்சிகளின் ஒரு பகுதியாக அந்த நடனத்தை ஆடுவா். அப்பொழுது அது ஒரு நாட்டுப்புற நடனமாக மட்டுமே ஆடப்படும்.   
[ மேற்கோள் தேவை ]

 செயல்திறன் 
வீரகாசி நடனக் குழுவானது பொதுவாக இரண்டு, நான்கு அல்லது ஆறு உறுப்பினர்களைக் கொண்டிருக்கும்.  நடனம் நிகழ்த்தப்படுகையில் குழுவில் ஒரு முன்னணி பாடகர் தக்ஷ யஜ்ன புராணக்'' கதையை விவரிக்கிறார்.

மேற்கோள்கள் 

கர்நாடகப் பண்பாடு
இந்திய நாட்டுப்புற நடனங்கள்
அந்தோனைட்டு

அந்தோனைட்டு (Anthonyite) என்பது Cu(OH,Cl)2•3(H2O  என்ற மூலக்கூற்று வாய்ப்பாட்டால் விவரிக்கப்படும் ஒரு கனிமம் ஆகும். இக்கனிமம் நீரிய இரண்டாம்நிலை தாமிர ஆலைடு கனிமம் என்று வகைப்படுத்தப்படுகிறது. 

1963 ஆம் ஆண்டு அமெரிக்காவின் மிச்சிகனில் உள்ள அவுட்டன் மாகணத்தின் காலுமெட் கிராமத்தில் இருக்கும் நூற்றாண்டு சுரங்கத்தில் கண்டுபிடிக்கப்பட்டது. அரிசோனா பல்கலைக்கழகத்தின் கனிமவியலாளர் யான் டபிள்யூ அந்தோனி (1920–1992) கண்டுபிடித்த காரணத்தால் கனிமத்திற்கு  அந்தோனைட்டு என்ற பெயர் சூட்டப்பட்டது. 

குளோரைடு நிறைந்த நிலத்தடி நீரைச் சேர்ப்பதன் மூலம் அல்லது பாறையிடை திரவங்கள் சுழற்சியின் வழியாக பாசால்ட் எனப்படும்   அக்னிப்பாறைகளின் பிளவுகளில் தாயக தாமிரத்திற்கு மாற்றாக அந்தோனைட்டு தோன்றுகிறது. இதேபோன்ற செஞ்சாய்சதுர கனிமமான காலுமெட்டைட்டும் இச்செயல்முறையிலேயே தோன்றுகிறது.
  
டிரிமோலைட்டு, குவார்ட்சு, மோனசைட்டு தாயக தாமிரம், கியுப்ரைட்டு, பாராடாகாமைட்டு உள்ளிட்ட கனிமங்களுடன் சேர்ந்தே அந்தோனைட்டும் சுரங்கத்தில் கிடைக்கிறது. அரிசோனாவிலுள்ள கோச்சைசு மாகாணம் பிசுபீயிலுள்ள கோல் சுரங்கத்திலும், மெக்சிகோவின் வில்லா எர்மோசா சுரங்கத்திலும் இக்கனிமம் கிடைக்கிறது.  

செருமனியிலுள்ள எச்சேவிலும் கீரிசு நாட்டின் லௌரியம் சுரங்கத்திலும் ஒரு கசடு கனிமமாக அந்தோனைட்டு கிடைக்கிறது .

மேற்கோள்கள் 

ஆலைடு கனிமங்கள்
ஒற்றைச்சரிவச்சுக் கனிமங்கள்
தாமிரம்(II) கனிமங்கள்
குளோரைடு கனிமங்கள்
நார்த்துபைட்டு

நார்த்துபைட்டு (Northupite) என்பது Na3Mg(CO3)2Cl என்ற மூலக்கூற்று வாய்ப்பாட்டால் விவரிக்கப்படும் ஒரு கனிமம் ஆகும். பொதுவல்லாத ஓர் ஆவியாதல் படிவு கனிமமாக இது வகைப்படுத்தப்படுகிறது. நிறமற்றது முதல் அடர் சாம்பல் அல்லது பழுப்பு நிற எண்முகப் படிகங்களாக உலகளாவிய அளவில் இக்கனிமம் தோன்றுகிறது. செயற்கையாகத் தயாரிக்கப்படும் கனிமப்பொருளில் இது டைக்கைட்டு (Na6Mg2(CO3)4SO4) கனிமத்துடன் ஒரு தொடர் வரிசையை உருவாக்குகிறது. 

பன்னாட்டு கனிமவியல் சங்கம் தெர்மோனேட்ரைட்டு கனிமத்தை Nup என்ற குறியீட்டால் அடையாளப்படுத்துகிறது.

1895 ஆம் ஆண்டு கலிபோர்னியாவின் சான் பெர்னார்டினோ மாகாணத்தில் இருக்கும்  சியர்லசு  ஏரியில் சி. எச். நார்த்து (பிறப்பு 1861) என்பவரால் கலிபோர்னியாவின் சான் யோசிலிருந்து இக்கனிமம் கண்டுபிடிக்கப்பட்டது. கண்டுபிடித்தவரின் நினைவாக அவர் பெயரே கனிமத்திற்கு நார்த்துபைட்டு என்று சூட்டப்பட்டது.

டைக்கைட்டு, பிரிசோனைட்டு கனிமங்களுடன்   சியர்லெசு ஏரியிலும், சார்ட்டைட்டு, டிரோனா, பிரிசோனைட்டு, கேலூசைட்டு, லாபண்ட்சோவைட்டு, சியர்லெசைட்டு, நார்செதைட்டு, லாப்லினைட், பைரைட், குவார்ட்சு போன்ற கனிமங்களுடன் சேர்ந்து அமெரிக்க மாநிலங்களில் ஒன்றான வயோமிங் மாநிலத்திலும் நார்த்துபைட்டு கனிமம் காணப்படுகிறது.

மேற்கோள்கள் 

கார்பனேட்டு கனிமங்கள்
சோடியம் கனிமங்கள்
கனசதுரக் கனிமங்கள்
லெசுட்டர் ஆண்ட்ரூசு

வில்லியம் லெசுட்டர் செல்ப் ஆண்ட்ரூசு (William Lester Self Andrews) என்பவர் ஓர் அமெரிக்க வேதியியலாளர் ஆவார். வளர்ந்து வரும் உலோக ஒருங்கிணைப்பு சேர்மங்களின் குவாண்டம் வேதியியல் துறையில் இவரது பங்களிப்புகள் உள்ளன. வர்கினியா பல்கலைக்கழகத்தில் வேதியியல் பேராசிரியராகப் பணிபுரிந்து வில்லியம் ஓய்வு பெற்றார்.  2010 ஆம் ஆண்டு மூலக்கூற்று நிறமாலையியல் துறையில் இயர்ல் கே பிளையர் பரிசு இவருக்கு வழங்கப்பட்டது. தாழ்வெப்பப் பொருள்களில் அதிர்வு நிறமாலையுடன் குவாண்டம் கணக்கீடுகள் இணைப்பு குறித்து இவருடைய ஆய்வுகள் இருந்தன. பல மூலக்கூறுகள், அயனிகள் மற்றும் அணைவுகளை அடையாளம் காண இவரது கண்டுபிடிப்பு பேருதவி புரிந்தது .

வட கரோலினாவின் லிங்கன்டன் நகரத்தில் வில்லியம் பிறந்தார். 1963 ஆம் ஆண்டு மிசிசிபி மாநில பல்கலைக்கழகத்தில் வேதிப் பொறியியல் படிப்பில் முதலாவது பட்டம் பெற்றார். முனைவர் பட்டத்தை 1966 ஆம் ஆண்டு பெர்க்லியில் இயற்பிய வேதியியலில் பெற்றார்.

மேற்கோள்கள்

புற இணைப்புகள் 

 List of publications  — 818 papers from 1966 to 2013
 University of Virginia  — profil

1942 பிறப்புகள்
வாழும் நபர்கள்
வேதியியலாளர்கள்
அமெரிக்க அறிவியலாளர்கள்
ஆடவர் பயில்வுகள்

ஆடவர் பயில்வுகள் (Men's studies) என்பது பலதுறைசார் கல்விப் புலமாகும். இப்பயில்வில்  ஆண்கள், ஆண்மை, பாலினம், பண்பாடு, அரசியல், மாந்தப் பாலுணர்வு ஆகிய பிரிவுகள் அடங்கும்  இப்புலம் அடிப்படையில் தற்காலச் சமூகத்தில் ஆண் எனும் கருத்தினத்தின் பொருளைக் கல்வியியலாக ஆய்கிறது.

தோற்றம் 
நார்வே நாட்டு சமூகவியலாளர்களும் உளவியலாளர்களும் ஆகிய எர்க் குருரோன்சேத்தும் பெர் ஓலவ் தில்லரும்  ஆராய்ச்சிப் புலமாக முதன்முதலில் ஆடவர் பயில்வுகள் புலத்தினை எடுத்து ஆய்வு மேற்கொண்ட முன்னோடிகள் ஆவர்; கடலோடிகளின் குடும்பங்களில் தந்தையர் இல்லாமையால் குழந்தைகளின் ஆளுமையில் ஏற்பட்ட விளைவுகளைப் பற்றிய குருரோன்சேத்தும் பெர் ஓலவ் தில்லரும் 1950 களில் மேற்கொண்ட ஆய்வே ஆடவர் பயில்வுகள் புலம் நார்வே போன்ற நார்த்திக நாடுகளில் தோன்ற வித்திட்டது எனலாம் .

ஆங்கிலம் பேசிய நாடுகளில் ஆடவர் உரிமை இயக்கத்துக்கான எதிர்வினையாகவே ஆடவர் பயில்வுகள் புலம் 1970 களில் உருவாகிக் கல்வியில் இடம்பிடித்தது எனலாம்.
 
ஆணிய உளவியல் புலத்துக்கு மாறாக,  ஆடவர் பயில்வுகள் திட்டமும் பாடத்திட்டமும் ஆடவர் உரிமைகள், பெண்ணியக் கோட்பாடு, விதிர்நிலைக் கோட்பாடு, தாய்வழி முறைமை, தந்தைவழி முறைமை ஆகியவற்றையும் மிகப்பொதுவான  ஆண் பற்றிய புனைவுகளின் சமூக, வரலாற்று,பண்பாட்டு, அரசியல் தாக்கங்களையும் பேசின.  இவை ஆண் முன்னுரிமைகளை நுட்பமாகவும் தற்காலத்தில் வழக்கிழந்துவரும் வடிவங்களை மறைமுகமாக ஆதரித்தும் பேசலாயின.

தலைப்புகள்

ஆண்மை 
மிக முந்தைய ஆடவர் பயில்வுகள் புலம் சமூகப் புனைவான ஆண்மையைப் பற்றி ஆய்வு செய்தது; இவ்வகையில் மிகவும் பெயர்பெற்றவர் ஆத்திரேலிய சமூகவிலாளரான இரேவின் கானல் ஆவார்.

மேலும் காண்க
பாலினப் பயில்வுகள்
 ஆணியம்
ஆடவர் உரிமைகள்
மகளிர் பயில்வுகள்

மேற்கோள்கள்

நூற்பட்டியல் 
 Brod, Harry. (1987). The Making of Masculinities: the new mens studies. Boston, MA: Allen & Unwin, Inc. .
 Connell, R.W. (2005). Masculinities (2nd ed.). Berkeley, Calif.: University of California Press. .
 Connell, R. W.; Messerschmidt, James W. (2005). "Hegemonic Masculinity: Rethinking the concept". Gender & Society. 19 (6): 829–859. .
 Kimmel, Michael. (1995). The Politics of Manhood: profeminist men respond to the mythopoetic men's movement (and the mythopoetic leaders answer) . Philadelphia: Temple University Press. 1995. .
 Messner,  Michael A. (1997). Politics of masculinities : men in movements. Thousand Oaks, Calif.: Sage Publications. .
கே. ஜெனிதா ஆண்டோ

கே. ஜெனிதா அண்டோ (K. Jennitha Anto, பிறப்பு: 10, ஏப்ரல், 1987) என்பவர் இந்தியாவின், தமிழ்நாட்டின், திருச்சிராப்பள்ளியைச் சேர்ந்த சதுரங்க சர்வதேச மாஸ்டர் ஆவார். மூன்று வயதில் போலியோவால் பாதிக்கபட்ட  இவர், சக்கர நாற்காலியைப் பயன்படுத்துகிறார். இவர் தனது 9 ஆம் வயதில் சதுரங்கம் ஆடத் துவங்கினார். 2013 முதல் 2017 வரை தொடர்ச்சியாக ஐபிசிஏ நடத்திய மாற்றுத் திறனாளிகளுக்கான உலக சதுரங்க  சாம்பியன்ஷிப்பில் ஐந்து முறை சாம்பியன் ஆவனவர் ஆவார். . இவர்  பெண் சர்வதேச மாஸ்டர் (WIM) பட்டியலில் இடம்பிடித்தவர். மேலும் கிராண்ட் மாஸ்டர் ஆவதை நோக்கமாகக் கொண்டவர்.

2018 ஆசிய பாரா விளையாட்டுகளில், இவர் ஒரு தங்கம், இரண்டு வெள்ளி மற்றும் ஒரு வெண்கலம் ஆகிய நான்கு பதக்கங்களை வென்றார். 19 வது ஐபிசிஏ உலக தனிநபர் செஸ் சாம்பியன்ஷிப் 2019 இவர் 5.0 / 9 புள்ளிகளைப் பெற்று இந்த நிகழ்வில் அதிக மதிப்பெண் பெற்ற பெண் வீரர் என்ற பெயரைப் பெற்றார். இதனையடுத்து ஆறாவது முறையாக சாதனை படைத்தவர் ஆனார்.

குறிப்புகள் 

வாழும் நபர்கள்
1987 பிறப்புகள்
திருச்சி மாவட்ட நபர்கள்
தமிழ்நாட்டு விளையாட்டு வீராங்கனைகள்
இந்திய சதுரங்க வீராங்கனைகள்
கியூபானைட்டு

கியூபானைட்டு (Cubanite) என்பது CuFe2S3 என்ற மூலக்கூற்று வாய்ப்பாட்டால் விவரிக்கப்படும் ஒரு கனிமம் ஆகும். தாமிரம், இரும்பு, கந்தகம் ஆகிய தனிமங்கள் கலந்துள்ள இக்கனிமம் மஞ்சள் நிறத்தில் காணப்படுகிறது . 

கியூபா நாட்டில் ஓரியண்ட் மாகாணத்தின் மாயாரி-பராகோவா பட்டையில் 1843 ஆம் ஆண்டு முதன்முதலாக கியூபானைட்டு கண்டுபிடிக்கப்பட்டது . 

உயர் வெப்பநிலையில் நீர்வெப்ப படிவுகளில் கியூபானைட்டு தோன்றுகிறது. இக்கனிமத்துடன் பைரோடைட்டு, பெண்டியண்டைட்டு சால்கோபைரைட்டு உள்ளிட்ட கனிமங்களுடன் சேர்ந்து கியூபானைட்டு கிடைக்கிறது. சால்கோபைரைட்டின் உருகிய பாறை பிரிவிலிருந்து 200 முதல் 210° செல்சியசு வெப்பநிலைக்கும் குறைவான வெப்பநிலையில் கியூபானைட்டு தோன்றுகிறது . கரிமப்பாறை வேதியெரிகல் விண்வீழ் கற்களிலிருந்தும் கியூபானைட்டு கனிமம் கிடைப்பதாக கருதப்படுகிறது .   

பன்னாட்டு கனிமவியல் சங்கம் கியூபானைட்டு கனிமத்தை Cbn என்ற குறியீட்டால் அடையாளப்படுத்துகிறது.

மேற்கோள்கள் 

 

சல்பைடு கனிமங்கள்
செப்புக் கனிமங்கள்
இரும்புக் கனிமங்கள்
நேர்ச்சாய்சதுரக் கனிமங்கள்
சரஸ்வதி ரானே

சரஸ்வதி ரானே (அக்டோபர் 4, 1913 - அக்டோபர் 10, 2006) கிரானா கரானா இசை வடிவத்தை தோற்றுவித்த உஸ்தாத் அப்துல் கரீம் கானின் (1872-1937) மகளான இவர் இந்துஸ்தானி இசை வகையில் இந்திய பாரம்பரிய பாடகர் ஆவார். இவரது குடும்பம் நீண்ட மற்றும் சிறந்த இசை பாரம்பரியம் கொண்டது. இவர் கிரானா கரானா இசை பாணியின் குரல் இசை ஆரம்ப பயிற்சியை அவரது மூத்த சகோதரர் சுரேஷ்பாபு மானே மற்றும் மூத்த சகோதரி கிராபாய் பரோடேகர் ஆகியோரிடமிருந்து பெற்றார் . பின்னர் இவர் குறிப்பாக ஜுகல்பாண்டி பாணியில், மூத்த சகோதரியான கிராபாய் பரோடேகருடன் இணைந்து பாடினார்.

ஆரம்பகால வாழ்க்கை மற்றும் பயிற்சி 
அக்டோபர் 4, 1913 இல் கிரானா கரானாவினை தோற்றுவித்த உஸ்தாத் அப்துல் கரீம் கான் (1872-1937) மற்றும் தாராபாய் மானே ஆகியோருக்கு சாகினாவாக இசைக் குடும்பத்தில் பிறந்து வளர்ந்தார். கணவரிடமிருந்து பிரிந்த பிறகு, இவரது தாயார் தாராபாய், தனது ஐந்து குழந்தைகளுக்கும் மறுபெயரிட்டார். எனவே சாகினா குமாரி சரஸ்வதி மானே ஆனார். இவரது சகோதரர் சுரேஷ்பாபு மானே மூலம் இசை பயில தொடங்கினார். பின்னர் 1930 க்குப் பிறகு, இவர் தனது சகோதரி கிராபாய் பரோடேகரிடமிருந்தும் கற்கத் தொடங்கினார்.

இவரது இசை அறிவை மேம்படுத்துவதற்காக, அல்லாடியா கானின் மருமகன், ஜெய்ப்பூர் கரானாவின் உஸ்தாத் நாதன் கான், பேராசிரியர் பி. ஆர். தியோதர் மற்றும் குவாலியர் கரானாவின் பண்டிட் மாஸ்டர் கிருஷ்ணாராவ் ஃபுலாம்பிரிகர் போன்ற பல்வேறு கரான்களின் உஸ்தாத்களிலிருந்தும் அவருக்கு டேலீம் (பயிற்சி) கிடைத்தது.

தொழில் 
சரஸ்வதிபாய் தனது இசை வாழ்க்கையை ஏழு வயதிலேயே சங்கீத் செளபத்ரா, சங்கீத் சன்ஷய்கல்லோல், சங்கீத் ஏகாச் பியாலா போன்ற இசை நாடகங்களில் மேடை நடிப்பால் தொடங்கினார். சிறு வயதிலிருந்தே, அதாவது, 1929 முதல், இவர் பால்கந்தர்வா போன்ற சிறந்த கலைஞர்களுடன் முக்கிய வேடங்களில் நடிக்கத் தொடங்கினார்.

1933 ஆம் ஆண்டில், இவர் அகில இந்திய வானொலியில் நிகழ்ச்சியைத் தொடங்கி, பொது நிகழ்ச்சிகளில் இருந்து ஓய்வு பெறுவதாக அவர் அறிவித்த 1990 ஆம் ஆண்டு வரை அகில இந்திய வானொலியில் ஒரு சிறந்த கலைஞராக தொடர்ந்தார். 1940 களின் முற்பகுதியிலிருந்து 1980 களின் நடுப்பகுதி வரை கன்னியாகுமரி முதல் பெஷாவர் வரை (இப்போது பாகிஸ்தானில்) பல வானொலி சங்க சபைகளில் பங்கேற்ற சில பாரம்பரிய பாடகர்களில் இவரும் ஒருவர்.

இந்தி மற்றும் மராத்தி திரையுலக படங்களுக்கு பின்னணி பாடிய முதல் பெண் கலைஞர்களில் இவரும் ஒருவர். ஆச்சார்யா ஆத்ரே இயக்கிய மராத்தி படமான பயாச்சி தாசி படத்தில் இவரது முதல் பின்னணி பதிவு இருந்தது. இவர் 1954 வரை இந்த துறையில் இருந்தார். ராம்ராஜ்யா என்ற இந்தி திரைப்படத்தில் இவரது பாடல் 'பினா மதுர் மதுர் கச்சு போல் '  இந்தியா முழுவதும் பிரபலமடைந்து உச்சத்தை எட்டியது. அந்த காலங்களில் அதிக அளவில் கிராம்ஃபோன் பதிவுகளை விற்றதற்காக அவருக்கு எச்.எம்.வி விருது வழங்கப்பட்டது.

பிரபல இயக்குநர் சியாம் பெனகல் இயக்கிய சர்காம் (1950), மற்றும் பூமிகா (1977) ஆகிய திரைப்படங்களுக்கும் இவர் பின்னணி பாடல் வழங்கினார்.

சி.ராம்சந்திரா, சங்கர்ராவ் வியாஸ், கே.சி டே, மற்றும் சுதிர் பாட்கே போன்ற சிறந்த இசை இயக்குநர்களின் இசையமைப்பில் பாடும் வாய்ப்பு அவருக்கு கிடைத்தது.

குறிப்புகள் 

2006 இறப்புகள்
1913 பிறப்புகள்
அனுகிரிதி குசேன்

அனுகிரிதி குசேன் (Anukriti Gusain) (பிறப்பு: 1994 மார்ச் 25)  ) இவர் ஓர் இந்திய விளம்பர நடிகையும், தொலைக்காட்சி நிகழ்ச்சி தொகுப்பாளரும் மற்றும் பிளானட் பாலிவுட் நியூஸ் என்ற தொலைக்காட்சி நிறுவனத்தில் தொகுப்பாளருமாவார். குசேன் மிஸ் ஆசியா பசிபிக் உலக 2014 என்ற அழகுப்போட்டியில் வென்றுள்ளார். மேலும், இந்தியாவில் 2014 இல் நடந்த மிஸ் ஆசியா பசிபிக் உலக  அழகிப் போட்டியில் சர்வதேச அழகு அலங்கார அணிவகுப்பு நடத்தி அதில் 4வது இடத்தைப் பிடித்தார். தில்லியில் 2013 இல் நடந்த ஃபெமினா மிஸ் இந்தியா என்ற போட்டியில் கிரீடம் பெற்றார். மேலும், பிரைட் ஆஃப் தி வேர்ல்ட் இந்தியா 2013ன் வெற்றியாளராகவும் உள்ளார்.  உத்தரகண்டம் மாநிலத்தில் நடந்த ஃபெமினா மிஸ் இந்தியா  2017 ஐயும் வென்றார். இவர் மிஸ் கிராண்ட் இந்தியா 2017 ஆக தேர்ந்தெடுக்கப்பட்டார். மேலும், வியட்நாமில் நடைபெற்ற மிஸ் கிராண்ட் இன்டர்நேஷனல் 2017 இல்இந்தியாவைப் பிரதிநிதித்துவப்படுத்தி அதில் முதல் 20 இடங்களைப் பிடித்தார்.

ஆரம்பகால வாழ்க்கை மற்றும் கல்வி 
அனுகிருதி வட இந்திய மாநிலமான உத்தரகண்டம் மாநிலத்தில் உள்ள பௌரி கர்வால் மாவட்டத்தின் லான்ஸ்டவுன் என்ற இடத்தில் பிறந்தார். இவர் கண்டோலி கிராமத்தைச் சேர்ந்தவர். உத்தம் சிங் குசேன் மற்றும் நர்மதா தேவி ஆகியோரின் மூன்று குழந்தைகளில் இவள் முதல் குழந்தையாவார். அனுகிரிதி தனது பள்ளிப்படிப்பை லான்ஸ்டவுனில் உள்ள ராணுவ பொதுப் பள்ளியில் முடித்துள்ளார். தனது பள்ளிப்படிப்பில் சிறந்த உரையாடல் வழங்கும் விருதை வென்றுள்ளார். தேராதூனின்  தொழில்நுட்ப நிறுவனத்தில் கணினி அறிவியல் பொறியியலில் பட்டம் பெற்றுள்ளார்.

தொழில் 
குசேன் தனது வாழ்க்கையை பென்னட், கோல்மன் & கோ லிமிடெட் நிறுவனத்துடன் தொடங்கினார். (பி.சி.சி.எல்) .

பெமினா மிஸ் இந்தியா 
2013 திலி, பெமினா மிஸ் இந்தியா போட்டி சர்வதேச அளவில் பங்கேற்பதற்கான ஒரு பிராந்திய போட்டியாகும். இவர் 2013இல் தில்லி பெமினா மிஸ் இந்தியா போட்டியில் வென்றார். பெமினா மிஸ் டைம்லெஸ் பியூட்டி மற்றும் பெமினா மிஸ் க்ளோயிங் ஸ்கின் உள்ளிட்ட இரண்டு துணை பட்டங்களை இவர் வென்றுள்ளார்.

2013 மார்ச் 24 அன்று மும்பையில் நடைபெற்ற பெமினா மிஸ் இந்தியா 2013,  5 இறுதிப் போட்டியாளர்களில் குசேன் ஒருவராவார். மிஸ் இந்தியா 2013 இன் துணைப் போட்டி விருதுகளில் மிஸ் பியூட்டிஃபுல் ஸ்மைல்  மற்றும் மிஸ் ஃபோட்டோஜெனிக்  ஆகியவற்றுடன் குசேன் தலைப்பிட்டுள்ளார். மிஸ் இந்தியா 2013 இன் துணை போட்டி விருதுகளில் மிஸ் ஃபோட்டோஜெனிக்காகவும், பாண்ட்ஸ் ஃபெமினா மிஸ் இந்தியா டெல்லி 2013 வெற்றியாளராகவும் இருந்தார். பாண்ட்ஸ்சின் ஃபெமினா மிஸ் இந்தியா டெல்லி 2013 இன் கடைசி சுற்றில் 14 இறுதிப் போட்டியாளர்கள் இருந்தனர் . அப்போட்டியில் வென்றதோடு மட்டுமல்லாமல், பி.சி.ஜே ஃபெமினா மிஸ் டைம்லெஸ் பியூட்டி மற்றும் பாண்டின் ஃபெமினா மிஸ் கிளைனிங் ஸ்கின் விருதையும் வென்றார் .

குறிப்புகள் 

பௌரி கர்வால் மாவட்ட நபர்கள்
இந்தியத் தொலைக்காட்சி தொகுப்பாளர்கள்
வாழும் நபர்கள்
1994 பிறப்புகள்
டாக்டர் என். ஜி. பி தொழில்நுட்ப நிறுவனம்

டாக்டர் என். ஜி. பி தொழில்நுட்ப நிறுவனம் அண்ணா பல்கலைகழகத்தின் கீழ் செயல்பட்டு வருகிறது. இந்நிறுவனம் 2007 ஆம் ஆண்டு மருத்துவர் நல்ல ஜி. பழனிசுவாமி ஆவர்களால் தொடங்கப்பட்டு தமிழ்நாட்டில் கோவை மாவட்டத்தில் செயல்பட்டு வருகிறது.

அறிமுகம்
இந்நிறுவனம் மாணாக்கர்களை அதிகாரம் பெற்ற தொழில் முனைவோர், ஊழியர்கள், சமூக பொறுப்புள்ள குடிமக்களாக உருவாக்க தொடங்கப்பட்டது.

படிப்புகள்
இந்நிறுவனத்தில் பின்வரும் படிப்புகள் வழங்கப்பட்டு வருகின்றன

இளங்கலை பட்டப்படிப்புகள்:
 கட்டுமானப் பொறியியல்
 இயந்திரப் பொறியியல்
 கணினி அறிவியல், பொறியியல்
 மின், மின்னணு பொறியியல்
 மின்னணு, தகவல் தொடர்பு பொறியியல்
 உயிர்மருத்துவப் பொறியியல்
 தகவல் தொழில்நுட்பவியல்

முதுகலை பட்டப்படிப்புகள்:
 பொதிக்கப்பட்ட அமைப்பு தொழினுட்பம்
 கணினி அறிவியல், பொறியியல்
 வடிவமைப்பு பொறியியல்
 சக்தி மின்னணுவியல், இயக்கிகள்
 முதுநிலை வணிக நிர்வாகம்

முனைவர் திட்டங்கள்:
 கணினி அறிவியல், பொறியியல்
 மின், மின்னணு பொறியியல்
 மின்னணு, தகவல் தொடர்பு பொறியியல்
 இயந்திரப் பொறியியல்

சான்றுகள் 

கோயம்புத்தூரிலுள்ள பல்கலைக்கழகங்களும் கல்லூரிகளும்